Леда Милева
Балони

chitanka.info

Балони — весели балони —

на дълъг път ви пращам аз

и нека вятърът ви гони

и птички да кръжат над вас.

Балони — сини и червени —

литнете вместо писъмца,

идете с поздрави от мене

навред — до всичките деца!

Идете бързо през морето,

през ледените планини

до ескимосчетата, дето

препускат с пъргави шейни.

На юг търсете бреговете

с високи палмови гори,

при негърчетата идете,

при негърчетата добри!

Че имам аз другари верни

навсякъде, по всеки кът,

с ръчички бели, жълти, черни

те нежно ще ви уловят.

И ако питат кой ви прати,

кажете, че ви пращам аз.

Балони, писъмца крилати,

литнете и на добър час!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.